Digbundel gebore uit protes – Sê dit in Afrikaans - Liefdeswoorde van A tot Z - Afrikaans.com
Digbundel gebore uit protes
Sê dit in Afrikaans – Liefdeswoorde van A tot Z
“- dit hoef nie altyd te rym nie, dit moet sê soos jou hart dit voel en wil hê -”
Toe Driekie Grobler, bekende digter, skrywer, motiveringspreker en natuurlik ’n ambassadeur vir Afrikaans oor Valentynstyd ’n tydskrif optel waarin ’n bekende skrywer lesers aanmoedig om eerder Engelse gedigte van ‘erkende skrywers’ aan hul geliefdes op te dra, besluit sy net daar en dan sy sal haar dit nie laat vertel nie! Driekie was vuur en vlam om die skrywer verkeerd te bewys … “Afrikaanse digkuns is verreweg net so mooi en veral as jy praat oor die liefde … sê jy tog in jou moedertaal presies wat op jou hart is.” Sy klim toe kaalvuis in en rig ’n uitnodiging op Facebook en vra vir die mooiste liefdesgedigte … in Afrikaans!
Gedigte in oorvloed …
Driekie vertel die reaksie was so oorweldigend en daar het soveel pragtige liefdesgedigte ingestroom dat dit later in ŉ kompetisie ontaard het, met die voorstel dat al hierdie uitsonderlike gedigte nie sommer net weer verlore mag gaan nie.
Daar is ver oor ‘n honderd liefdesgedigte, van verskeie digters ontvang. Moryn Hanzen, ‘n befaamde vryskutskrywer en Driekie se vriendin, was saam met haar so begeesterd deur die reaksie wat dit ontlok het, dat hulle ’n kompetisie begin het, die beste vyf gedigte aangewys het en toe die noodwendige gevolg … ’n bundel!
Sê dit in Afrikaans – Liefdeswoorde van A tot Z is nou beskikbaar en dit is ’n wonderlike hulpmiddel wat jy self op ’n spesiale dag kan inspan om jou geliefde met mooi woorde te betower of ’n heerlike geskenk wat inspireer!
“Hierdie bundel gee erkenning aan die sogenaamde ‘onerkende’ digters, wat beslis nie terug hoef te staan vir enige ‘erkende’ digter nie. Sê dit in Afrikaans -Liefdeswoorde van A tot Z bewys dat ons in Afrikaans gedigte kán skryf waaruit gekies kan word om aan ‘n geliefde voor te dra en te sê presies wat op die hart is. Wees trots Afrikaans en sê dit in jou moedertaal!”
Die vyf wengedigte is anoniem beoordeel. Daar is ’n titel vir elke letter van die alfabet en digters van oor die hele Suid-Afrika het deelgeneem.
waar die hart kleur het
my hart is rooi vanaand
soos die breyten-duif
soos spaanse dans
my hart is blou vanaand
op sagte somerlande
my hart is geel vanaand
op die melkwegbaan
my hart is wit vanaand
in blink kristal
is waar die hart geleef’t
Liefde in intensiewe vorm
Dolgelukkig en doodbenoud
Dolleeg en yskoud
Stekelblind en stokdoof
Van al die lewensbelangrike beroof
Wawydwakker en stormsterk
Doodveilig, spierwit geskrik, ingeperk
Propvol beloftes van hoop
Drukbesig met die lewe se loop
Kniediep en half mank
In dit lewenslank
In die lente se getooi, prentjiemooi
In die herfs se uur, fynsekuur
In die winterseisoen, grasgroen
In die somergety, lewensbly
Vuurwarm met emosie omarm
Stapelgek en goudgevoel, alles doodreg
Die bundel kos R150 en kan bestel word by djgprojekte@gmail.com of per boodskap op Facebook by Driekie Grobler. ‘n Gedeelte van die wins word geskenk aan die bevordering van Afrikaans.
Driekie Grobler skrik vir geen uitdaging nie. Sy is ’n kampvegter vir Afrikaans en baie lief vir haar moedertaal.
“My Afrikaans is buigbaar, ’n speeltaal, leertaal en koestertaal. My Afrikaans is soos ’n goed deurtrapte skoen wat gemaklik pas, maar nooit uit die mode sal gaan nie.”
Driekie het twee inspirasieboeke laat verskyn, Koester jou Menswees (2015) en Leef jou Waarde (2018). Digbundels uit haar pen: Hartsnare (2013), Sirkeldans (2014), Prisma (2017) en ’n kinderboek, Klasie die buurtwag dassie (2018). Sy is tans voltyds redigeerder vir ander skrywers en digters en sy kry boeke drukgereed. Sy loods boonop jaarliks verskeie projekte waaraan digters/skrywers kan deelneem en het ook twee jaar gelede ‘n Digtersforum gestig waar digters om en naby Pretoria een keer ‘n jaar bymekaarkom en hulle boeke bekendstel. Driekie werk hard daaraan om Afrikaanse digkuns te bevorder en toeganklik te maak vir dowes. Sy bestuur drie verskillende Facebookbladsye waarin Afrikaans bevorder word en waar jong digters en skrywers hulp kry met die slyp van hul kreatiewe skryfwerk. Hierdie drie bladsye is Die Griffeltjie, GHA Taalrinkink en Rinkink met Woord en Melodie
Besoek ook: https://www.facebook.com/groups/317845708269488/
… en as dit nie genoeg inspirasie is nie, luister hier na prof. Bernard Odendaal wat gesels oor digkuns in Afrikaans. Hy het onlangs ’n Poësiekursus by die Afrikaanse Taalmonument en -museum aangebied vir jong aspirantdigters. Prof. Odendaal is betrokke by die Noordwes-universiteit en bied skryfkursusse aan in samewerking met die ATKV-Skryfskool waarvan hy die direkteur is.
“Bewys dat Afrikaans vlerke het as kultuurtaal, is onweerlegbaar in 1905 gelewer. In Junie daardie jaar het Eugéne N. Marais se alombekende gedig, Winternag, in die destydse koerant Land en volk verskyn. Diegene wat getwyfel het oor Afrikaans se vermoë om woordkunswerke van die hoogste gehalte op te lewer, was oortuig. Vandag vlieg Afrikaans as kultuurtaal veel hoër en verder as destyds. Tereg dus dat die Afrikaanse Taalmonument en -museum (ATM) die taal as bekwame diginstrument vier – soos die groeiende verskeidenheid gedigte in die Tuin van Digters by die Afrikaanse Taalmonument getuig.”
Die kursus het op 15 Junie by die Taalmonument plaasgevind – presies 114 jaar nadat Marais se Winternag gepubliseer is.
Die digkuns is soos manna op die duine van die Afrikaanse landskap